text: Durbans là endroit demora
   Longuement, ains qu'il fust garis.
   Quant garis fu, en son pays
   Revint, où moult fu chier tenus ;
   Car ne croi que li haïst nus.
   Sa femme avoec lui revenoit,
   Lie qu'ele le ramenoit,
   K'après son seigneur ert alée.
   Dès dont c'on li ot aportée
   Nouvele que navrés estoit,
   Tantost vint vers son seignor droit ;
   Car son seigneur aimoit de cuer.
   Perdre n'el vousist à nul fuer,
   Et à ce avoit bien raison ;
   Car vaillans estoit et preudon.
   PageV02P100
   À Sartan est Durbans venus
   Si tost que il fu descendus.
   De par celui l'a salué
   En cui manoit toute bonté,
   Lui et sa femme la courtoise.
   N'i a celui cui moult ne poise
   De ce que Durbans ne savoit
   Quel part cil alez s'en estoit
   Dont tant de bien tout cil disoient
   Qui de cele part revenoient.
  